### NN 14/2022 (2.2.2022.), Pravilnik o granicama i površini ribolovnih područja i ribolovnih zona za slatkovodni ribolov te o dopuštenosti i ograničenjima ribolova

Ministarstvo poljoprivrede

138

Na temelju članka 6. stavka 4., članka 11. stavka 1. točaka 1. i 5. i stavka 2. i članka 40. stavka 5. Zakona o slatkovodnom ribarstvu (»Narodne novine«, broj 63/19), uz prethodnu suglasnost ministra nadležnog za zaštitu prirode, ministrica poljoprivrede donosi

PRAVILNIK

O GRANICAMA I POVRŠINI RIBOLOVNIH PODRUČJA I RIBOLOVNIH ZONA ZA SLATKOVODNI RIBOLOV TE O
 DOPUŠTENOSTI I OGRANIČENJIMA
 RIBOLOVA

Opće odredbe

Članak 1.

Ovim Pravilnikom određuju se:

– granice ribolovnih područja i ribolovnih zona na ribolovnim vodama Republike Hrvatske na kojima je dopušteno obavljanje sportskog ribolova

– granice ribolovnih područja i ribolovnih zona na ribolovnim vodama Republike Hrvatske na kojima je dopušteno obavljanje gospodarskog ribolova

– način označavanja granica ribolovnih područja i ribolovnih zona

– način vođenja upisnika ribolovnih područja i ribolovnih zona u elektroničkom obliku

– dopuštenost i ograničenje ribolova unutar propisanih granica ribolovnih voda, ribolovnih zona i ribolovnih područja u dijelu inundacijskog područja pokrivenog vodom, u dunavcima i koritu vodotoka.

Granice ribolovnih područja i ribolovnih zona na kojima je dopušteno obavljanje sportskog ribolova

Članak 2.

(1) Granice ribolovnih područja na kojima je dopušteno obavljanje sportskog ribolova određene su prema slivnim područjima koja predstavljaju biološke, hidrografske i gospodarske cjeline.

(2) Granice ribolovnih zona unutar ribolovnih područja iz stavka 1. ovoga članka određene su administrativnim granicama gradova i općina, osim u Gradu Zagrebu koji se dijeli na ribolovne zone: Istok, Zapad, Sjever, Jug i Sesvete.

(3) Ribolovna područja i ribolovne zone iz stavaka 1. i 2. ovoga članka obuhvaćaju sve ribolovne vode koje su upisane u upisnik ribolovnih područja i ribolovnih zona.

(4) Iznimno od stavaka 2. i 3. ovoga članka, ribolovnom zonom se može proglasiti i pojedinačna ribolovna voda koja predstavlja zasebnu biološku i hidrološku cjelinu.

Prostorni obuhvat ribolovnih područja

Članak 3.

(1) Ribolovno područje DRAVA – DUNAV obuhvaća sljedeće županije: Varaždinska, Međimurska, Koprivničko-križevačka, Virovitičko-podravska, Osječko-baranjska i dio Vukovarsko-srijemske županije (gradovi Vukovar i Ilok; općine Trpinja, Borovo, Bogdanovci, Tompojevci, Negoslavci, Markušica, Tovarnik i Lovas).

(2) Ribolovno područje SAVA obuhvaća sljedeće županije: Krapinsko-zagorska, Zagrebačka, Sisačko-moslavačka, Bjelovarsko-bilogorska, Požeško-slavonska, Brodsko-posavska i dio Vukovarsko-srijemske županije (gradovi Županja i Vinkovci; općine Cerna, Babina Greda, Gradište, Bošnjaci, Drenovci, Gunja, Vrbanja, Štitar, Jarmina, Nuštar, Stari Jankovci, Privlaka, Andrijaševci, Ivankovo, Vođinci, Stari Mikanovci, Otok, Nijemci i Tordinci) i Grad Zagreb koji se dijeli na: Istok (željeznička pruga Zagreb – Dugo Selo od Držićeve ulice do potoka Trnava – Vugrov potok do ušća u kanal i okomito na lijevu obalu Save; lijeva obala Save uzvodno do Mosta mladosti; Držićeva ulica); Zapad (lijeva obala Save do Jadranskog mosta; Savska ulica; Ilica; Ribnjak; Kraljevečki potok); Sjever (Kraljevečki potok; Ribnjak; Ilica; Savska ulica; lijeva obala Save od Jadranskog mosta do Mosta mladosti, Držićeva ulica; željeznička pruga Zagreb – Dugo Selo od Držićeve ulice do potoka Trnava; uzvodno uz potok Trnava); Jug (desna obala Save) i Sesvete (potok Trnava; Vugrov potok do ušća u kanal i okomito na lijevu obalu Save).

(3) Ribolovno područje KUPA obuhvaća sljedeće županije: Karlovačka i dio Primorsko-goranske (gradovi Čabar, Delnice i Vrbovsko; općine: Brod Moravice, Ravna Gora, Skrad, Mrkopalj, Fužine i Lokve)

(4) Ribolovno područje LIKA obuhvaća Ličko-senjsku županiju, osim gradova Senja i Novalje.

(5) Ribolovno područje JADRAN obuhvaća sljedeće županije: Istarska, Zadarska, Šibensko-kninska, Splitsko-dalmatinska i Dubrovačko-neretvanska i dijelovi Primorsko-goranske (osim gradova i općina iz ribolovnog područja Kupa) i Ličko-senjske (gradovi Senj i Novalja) županije.

Prostorna dopuštenost obavljanja gospodarskog ribolova

Članak 4.

Gospodarski ribolov na teritoriju Republike Hrvatske smije se obavljati na ribolovnom području rijeke Save i ribolovnom području rijeke Dunav.

Granice ribolovnih područja i ribolovnih zona za gospodarski ribolov

Članak 5.

(1) Ribolovno područje rijeke Save dijeli se na sljedeće ribolovne zone za gospodarski ribolov:

1. RIBOLOVNE ZONE UNUTAR ADMINISTRATIVNIH GRANICA SISAČKO-MOSLAVAČKE ŽUPANIJE

– ribolovna zona S1-A koja obuhvaća rijeku Savu od sela Gušće (rkm 564+000) do Jasenovca (rkm 516+000)

– ribolovna zona S1-B, koja obuhvaća rijeku Savu od Jasenovca (rkm 508+000) do granice Sisačko-moslavačke županije (rkm 475+000)

2. RIBOLOVNE ZONE UNUTAR ADMINISTRATIVNIH GRANICA BRODSKO-POSAVSKE ŽUPANIJE

– ribolovna zona S2-A, koja obuhvaća rijeku Savu od granice Brodsko-posavske županije (rkm 475+000) do Davora kod Nove Gradiške (rkm 419+000)

– ribolovna zona S2-B koja obuhvaća rijeku Savu od Davora kod Nove Gradiške (rkm 419+000) do Slavonskog Broda (rkm 362+000)

– ribolovna zona S2-C, koja obuhvaća rijeku Savu od Slavonskog Broda (rkm 362+000) do granice Brodsko-posavske županije (rkm 299+900)

3. RIBOLOVNE ZONE UNUTAR ADMINISTRATIVNIH GRANICA VUKOVARSKO-SRIJEMSKE ŽUPANIJE

– ribolovna zona S3-A, koja obuhvaća rijeku Savu od granice Vukovarsko-srijemske županije (rkm 299+900) do Županje (rkm 259+500)

– ribolovna zona S3-B koja obuhvaća rijeku Savu od Županje (rkm 259+500) do državne granice s Republikom Srbijom (rkm 207+000).

(2) Ribolovno područje rijeke Dunava dijeli se na sljedeće ribolovne zone:

1. RIBOLOVNE ZONE UNUTAR ADMINISTRATIVNIH GRANICA OSJEČKO-BARANJSKE ŽUPANIJE

– ribolovna zona D1 koja obuhvaća rijeku Dunav od državne granice s Republikom Mađarskom (rkm 1433+000) do sjeverne granice Parka prirode »Kopački rit« (rkm 1412+100), uključujući Šarkanjski i Zmajevački Dunavac

– ribolovna zona D2 koja obuhvaća rijeku Dunav od južne granice parka prirode »Kopački rit« (rkm 1382+500) do Borova Sela – Savulje (rkm 1347+500), uključujući Porićki i Erdutski Dunavac

2. RIBOLOVNA ZONA UNUTAR ADMINISTRATIVNIH GRANICA VUKOVARSKO-SRIJEMSKE ŽUPANIJE

– ribolovna zona D3 koja obuhvaća rijeku Dunav od Borova Sela – Savulje (rkm 1347+500) do Iloka (rkm 1295+200), uključujući Poretak, Iločki, Ostrovski, Vučedolski, Opatovački i Renovski Dunavac.

Način označavanja granica ribolovnih zona unutar ribolovnih područja

Članak 6.

(1) Ovlaštenik ribolovnog prava ima obvezu oznakama ribolovne zone označiti granice ribolovne zone za koju je dobio ribolovno pravo na mjestima koja su određena planom upravljanja za tu ribolovnu zonu.

(2) Oznaka ribolovne zone iz stavka 1. ovoga članka mora biti pravokutnog oblika, veličine najmanje 50 cm x 50 cm, te izrađena od materijala otpornog na vremenske uvjete.

(3) Tekst na oznaci ribolovne zone iz stavka 1. ovoga članka mora biti ispisan latiničnim pismom, a mora sadržavati sljedeće podatke:

– naziv ribolovnog područja

– naziv ribolovne zone

– naziv ribolovne vode

– naziv ovlaštenika ribolovnog prava

– kontakt ovlaštenika ribolovnog prava (telefon, e-pošta, web).

(4) Granicama ribolovnih zona za gospodarski ribolov smatraju se odgovarajuće oznake riječnih kilometara u skladu s posebnim propisima o vodama i obilježavanju unutarnjih plovnih putova.

Način vođenja upisnika ribolovnih područja i ribolovnih zona

Članak 7.

(1) Upisnik ribolovnih područja i ribolovnih zona Ministarstvo poljoprivrede (u daljnjem tekstu: Ministarstvo) vodi u elektroničkom obliku.

(2) U upisnik iz stavka 1. ovoga članka upisuju se sljedeći podaci:

1. Upisnik općih podataka:

– naziv ribolovnog područja i ribolovne zone

– ovlaštenik ribolovnog prava na ribolovnim područjima i u ribolovnim zonama po županijama (naziv, adresa sjedišta, telefon, e-pošta)

– OIB subjekta (fizičke osobe, fizičke osobe-obrta ili pravne osobe)

– klasa, urudžbeni broj i datum izdavanja rješenja i ugovora o dodjeli ribolovnog prava te rješenja o izmjenama rješenja i aneksa ugovora

2. Upisnik ribolovnih voda unutar ribolovne zone ovlaštenika ribolovnog prava:

– za tekućice (naziv, duljina u km, površina u ha)

– za stajaćice (naziv, maksimalna dubina u m, površina u ha)

3. Upisnik o planu upravljanja ovlaštenika ribolovnog prava:

– klasa, urudžbeni broj i datum rješenja o izdavanju suglasnosti na plan upravljanja, reviziju i dodatak plana upravljanja

(3) Ministarstvo jednom godišnje dostavlja upisnik u elektronskom obliku tijelu državne uprave nadležnom za zaštitu prirode i vodno gospodarstvo.

(4) U slučaju promjene podataka o ribolovnim vodama unutar ribolovne zone relevantnih za vođenje upisnika iz stavka 1. ovoga članka, ovlaštenik ribolovnog prava obvezan ih je prijaviti Ministarstvu elektroničkim putem u roku od 14 dana od nastanke te promjene.

Dopuštenost i ograničenja ribolova unutar propisanih granica ribolovnih područja, ribolovnih zona u dijelu inundacijskog područja pokrivenog vodom

Članak 8.

(1) Zabranjuje se obavljanje sportskog ribolova radi zaštite, razmnožavanja i migracije riba u ribolovnom području Drava – Dunav u razdoblju od 1. veljače do 31. svibnja u sljedećim Dunavcima:

– u ribolovnoj zoni D1 – Zmajevački i Monjoroški Dunavac

– u ribolovnoj zoni D2 – Porićki i Erdutski Dunavac

– u ribolovnoj zoni D3 – Iločki Dunavac.

(2) U Šarkanjskom Dunavcu sportski ribolov se trajno zabranjuje.

(3) Prilikom obavljanja sportskog ribolova u Dunavcima iz stavka 1. ovoga članka, zabranjuje se zadržavanje sljedećih vrsta riba:

– autohtoni ljuskavi šaran izduženog tijela (Cyprinus carpio L.)

– bolen (Aspius aspius L.)

– jez (Leuciscus idus L.).

(4) Zabranjuje se korištenje živih riba kao mamaca prilikom obavljanja sportskog ribolova u Dunavcima iz stavka 1. ovoga članka.

(5) Sportski ribolov bolena (Leuciscus aspius L.) u Dunavcima iz stavka 1. ovoga članka dozvoljen je isključivo uz uporabu umjetnog mamca.

(6) Zabranjuje se uporaba udica s kontrakukom prilikom obavljanja sportskog ribolova varalicom u Dunavcima iz stavka 1. ovoga članka.

Članak 9.

(1) Zabranjuje se obavljanje gospodarskog ribolova radi zaštite, razmnožavanja i migracije riba u ribolovnom području Drava – Dunav u razdoblju od 1. veljače do 31. svibnja u sljedećim Dunavcima:

– u ribolovnoj zoni D1 – Zmajevački Dunavac

– u ribolovnoj zoni D2 – Porićki i Erdutski Dunavac

– u ribolovnoj zoni D3 – Iločki Dunavac.

(2) U Monjoroškom Dunavcu gospodarski ribolov se trajno zabranjuje.

(3) U Šarkanjskom Dunavcu gospodarski ribolov se trajno zabranjuje.

(4) Gospodarski ribolov u Dunavcima iz stavka 1. ovoga članka od 1. lipnja do 31. siječnja smije se obavljati samo vrškama i senkerima.

(5) U ribolovnom području Sava, u ribolovnoj zoni S1-A gospodarski ribolov je dopušteno obavljati isključivo tradicijskim ribolovnim alatima i opremom čija su konstrukcijsko-tehnička obilježja propisana posebnim propisom o gospodarskom ribolovu u slatkovodnom ribarstvu.

Članak 10.

(1) Radi omogućavanja migracije riba iz riječnog toka Dunava prema Dunavcima, kao i na povratku iz istih u riječni tok Dunava, na ulazu i izlazu iz svih Dunavaca određuju se zaštitne zone u dužini od 100 metara uzvodno i nizvodno od ulaza i izlaza, te do sredine riječnog toka Dunava.

(2) Za Šarkanjski, Zmajevački, Monjoroški i Porićki Dunavac određuju se sljedeće zaštitne zone:

– ulazna točka Šarkanjskog Dunavca na rkm 1428, 100 metara uzvodno i nizvodno te do sredine riječnog toka Dunava, te druga točka ulaska u Šarkanjski Dunavac na rkm 1429,5 (ulaz Mačkaluk) 100 metara uzvodno i nizvodno, te do sredine riječnog toka Dunava

– izlazna točka Šarkanjskog Dunavca na rkm 1428,5 (iznad gornjeg kamenog špornja) 100 metara uzvodno i nizvodno, te do sredine riječnog toka Dunava

– ulazna točka Zmajevačkog Dunavca na rkm 1421,5 (drugi kamen) 100 metara uzvodno i nizvodno te do sredine riječnog toka Dunava

– izlazna točka Zmajevačkog Dunavca na rkm 1418 (Sunjok čarda), 100 metara uzvodno i nizvodno, te do sredine riječnog toka Dunava

– zaštitna zona Monjoroškog Dunavca na rkm 1413, 100 metara uzvodno i nizvodno, te do sredine riječnog toka Dunava

– ulazna točka Porićkog Dunavca na 1379 rkm, 100 metara uzvodno i nizvodno, te do sredine riječnog toka Dunava

– izlazna točka Porićkog Dunavca na 1370,3 rkm, 100 metara uzvodno i nizvodno, te do sredine riječnog toka Dunava.

(3) Zabranjuje se obavljanje gospodarskog i sportskog ribolova na zaštitnim zonama iz stavka 2. ovoga članka u razdoblju od 1. veljače do 31. svibnja.

Članak 11.

(1) Radi omogućavanja migracije riba iz riječnog toka Save prema Lonjskom polju, kao i na povratku iz istog u riječni tok Save, na ušćima Velikog Struga, Malog Struga i Trebeža određuje se zaštitna zona u dužini od 100 metara uzvodno i nizvodno od ušća te do sredine riječnog toka Save.

(2) Zabranjuje se obavljanje gospodarskog/tradicijskog i sportskog ribolova na zaštitnoj zoni iz stavka 1. ovoga članka cijelu godinu.

Članak 12.

Stupanjem na snagu ovoga Pravilnika prestaju važiti Naredba o granicama ribolovnih područja i ribolovnih zona za športski i gospodarski ribolov (»Narodne novine«, br. 82/05), Pravilnik o športskom ribolovu u slatkovodnom ribarstvu (»Narodne novine«, br. 82/05, 1/06, 139/06, 52/10, 4/15, 34/15, 50/16, 91/16 i 3/18) te odredbe članka 1. točke 7. i članka 24. Pravilnika o gospodarskom ribolovu u slatkovodnom ribarstvu (»Narodne novine«, br. 82/05, 96/13 i 114/13).

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/19-01/82
 Urbroj: 525-13/0732-20-1
 Zagreb, 18. siječnja 2022.

Ministrica poljoprivrede
 Marija Vučković, v. r.